ร้องคดีสหกรณ์คลองจั่น รองปลัดฯยุติธรรมพิลึก
สหกรณ์เครดิตยูเนี่ยนคลองจั่น ส่งหนังสือถึง รมว.ยุติธรรม ร้องเรียนรองปลัดฯ ไม่โปร่งใส
29 ต.ค. 2565

สหกรณ์เครดิตยูเนี่ยนคลองจั่น ส่งหนังสือถึง รมว.ยุติธรรม ร้องเรียนรองปลัดฯ ไม่โปร่งใส
นายเผด็จ มุ่งธัญญา ประธานดำเนินการสหกรณ์เครดิตยูเนี่ยนคลองจั่น เปิดเผยว่า คณะกรรมการสหกรณ์ฯ ได้มีมติให้ทำหนังสือถึง พล.อ.ไพบูลย์ คุ้มฉายา รมว.ยุติธรรม เพื่อขอเข้าพบและสอบถามกรณีที่ นายธวัชชัย ไทยเขียว ใช้ตำแหน่งรองปลัดกระทรวงยุติธรรม ยื่นประกันตัว นายศุภชัย ศรีศุภอักษร อดีตผู้บริหารสหกรณ์ ที่ถูกตั้งข้อหาฉ้อโกงประชาชน โดยเห็นว่าสิ่งที่นายธวัชชัยกระทำขัดต่อหน้าที่และจรรณยาบรรณของข้าราชการที่ดี แทนที่จะเร่งหาตัวผู้กระทำผิดกลับปกป้องผู้ต้องหาเสียเอง โดยคดีนี้อยู่ในความรับผิดชอบของกรมสอบสวนคดีพิเศษ
สำหรับความคืบหน้าการยื่นขอฟื้นฟูกิจการของสหกรณ์ฯ นั้น เนื่องจากศาลล้มละลายกลางไต่สวนพยานยังไม่ครบถ้วน ศาลจึงนัดไต่สวนพยานฝ่ายผู้ร้องเพิ่มเติมในวันที่ 10 ก.พ. 2558 และนัดสืบผู้คัดค้านแผนอีก 3 วัน คือวันที่ 2, 3 และ 9 มี.ค. 2558
นายเผด็จ กล่าว่า เมื่อเร็วๆ นี้วัดธรรมกายได้เจรจาเพื่อจะขอซื้อที่ดินที่ จ.กาญจนบุรี ติดแม่น้ำแควน้อย ที่มีนายศุภชัยเป็นเจ้าของจำนวน 53 โฉนด ซึ่งอยู่ระหว่างการประเมินราคาใหม่ เพื่อนำเงินมาชดใช้ให้กับสหกรณ์ ซึ่งคาดว่าจะได้ข้อสรุปในเร็วๆ นี้ การซื้อขายที่ดินครั้งนี้ไม่เกี่ยวกับคดีที่สหกรณ์ฯ ยื่นฟ้องเรียกเงินที่นายศุภชัยนำเงินไปบริจาค โดยศาลนัดให้ไกล่เกลี่ยในวันที่ 17 ม.ค. 2558